paragraph_text: Carlo je premijerni nastup u svjetskom skijaškom kupu imao 21. prosinca 2005. u utrci veleslaloma u Kranjskoj Gori, ali nije završio prvu vožnju. Prve bodove osvojio je u talijanskoj Alta Badiji 17. prosinca 2006., gdje je u veleslalomskoj utrci završio na 20. mjestu. Prve značajnije rezultate počeo je bilježiti u sezoni 2008./09. Na prvo postolje popeo se u kanadskom Lake Louisu. Bio je drugi u spustu. Na prvu pobjedu nije dugo čekao. Dogodila se u Val d'Isereu u Francuskoj, 13. prosinca 2008. u veleslalomu. To će mu skijalište ostati u ugodnom sjećanju. Na tom je skijalištu prvo osvojio brončano odličje u spustu, da bi 13. veljače 2009. osvojio i naslov svjetskog prvaka u veleslalomu.